የደርግ ጠቅላይ ሚኒስትር የነበሩት ፍቅረስላሴ ወግደረስ አረፉ
በጋዜጣው ሪፖርተርአዲስ አበባ፡- በደርግ ዘመነ መንግሥት የኢትዮጵያ ጠቅላይ ሚኒስትር የነበሩት ፍቅረስላሴ ወግደረስ ከዚህ ዓለም በሞት ተለዩ።ፋና ብሮድካስቲንግ ኮርፖሬት እንደዘገበው፤ የቀድሞው ጠቅላይ ሚኒስትር ሻምበል ፍቅረስላሴ ከትናንት በስቲያ በ75 ዓመታቸው ነው ህይወታቸው ያለፈው።ሻምበል ፍቅረስላሴ ወግደረስ፣ አየር ኃይልን በመወከል ደርግን ከመሠረቱት ሰዎች መካከል አንዱ ሲሆኑ፤ በኋላም ጠቅላይ ሚኒስትር የነበሩ ናቸው። ከረጅም የእሥር ህይወት በኋላ “እኔና አብዮቱ” እና “እኛና አብዮቱ” የተባሉ ሁለት መጽሐፍትን ለአንባቢያን አቅርበዋል።ሻምበል ፍቅረስላሴ ወግደረስ፣ የተወለዱት ሐምሌ 7 ቀን 1937 ዓ.ም በአዲስ አበባ ሲሆን፤ በኢትዮጵያ አየር ኃይል ማሰልጠኛ ወጣት ካዴት ሆነው በመግባት በ1955 ዓ.ም የተመረቁ ሲሆ፤ በአሜሪካ ሀገርም ስልጠና ወስደዋል።በተለያዩ የሥልጣን እርከኖች ሀገራቸውን ያገለገሉት ፍቅረስላሴ፣ የኢትዮጵያ ሠራተኞች ፓርቲ (ኢሰፓ) አደራጅ ኮሚቴና የደርግ ማዕከላዊ ኮሚቴ አባል እና ከጳጉሜን 5 ቀን 1979 ዓ.ም እስከ ጥቅምት 29 ቀን 1982 ዓ.ም የኢትዮጵያ ጠቅላይ ሚኒስትር በመሆን አገልግለዋል።አዲስ ዘመን ታህሳስ 5/2013